Diari Oficial de la Generalitat Valenciana


Sumari del DOGV 5323, del 11-08-2006 (2006/9731)

ORDE de 2 d'agost de 2006, de la Conselleria de Benestar Social, per la qual es regulen i es convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2006.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5323

Data del DOGV
:   11-08-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/9731


Data del document
:   02-08-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * educació preescolar
    * ajuda social
    * suport econòmic
    * administració local
    * ajuda pública

ORDE de 2 d'agost de 2006, de la Conselleria de Benestar Social, per la qual es regulen i es convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2006. [2006/9731]  
La Llei 39/1999 de 5 de novembre, per a promoure la conciliació de la vida familiar i laboral de les persones treballadores, desplega diversos preceptes constitucionals, entre els quals l'article 9.2 de la Constitució Espanyola, que atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud facilitant la participació de tota la ciutadania en la vida política, econòmica, cultural i social.  
El Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de la Dona, entre altres funcions, elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.  
Així mateix, les polítiques d'igualtat del Consell, arrepleguen entre els seus objectius proporcionar servicis d'assistència i atenció a la primera infància, garantint l'atenció, benestar i educació dels xiquets i xiquetes menors de 3 anys, que contribuïsquen a compatibilitzar l'activitat laboral o professional amb les responsabilitats familiars.  
La present convocatòria d'ajudes es desenrotlla en el marc de col·laboració entre les Administracions Públiques, en els nivells estatal, autonòmic i local, facilitant la prestació d'un servici de qualitat i l'impuls del programa de conciliació de la vida familiar i laboral. Les ajudes es dirigixen a les entitats locals titulars dels centres i/o programes d'atenció a la primera infància dins de l'àmbit de la Comunitat Valenciana, que hagen començat el procés d'adaptació als requisits normatius en matèria educativa, per a obtindre l'autorització de la Conselleria de Cultura, Educació i Esport com a centre de primer cicle d'Educació Infantil, o bé que hagen sigut autoritzats com a tals.  
En virtut d'això, en compliment d'allò que s'ha estipulat en l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, i fent ús de les facultats que em conferix l'article 35 de la Llei 5/1983, de 30 de desembre, del Consell, i el Decret 120/2003, d'11 de juliol, del Consell, pel qual s'aprova el Reglament Orgànic i Funcional de la Conselleria de Benestar Social.  
ORDENE  
Article 1  
A fi d'afavorir la conciliació entre la vida familiar i laboral, és objecte de la present Orde regular i convocar ajudes a entitats locals dirigides als centres i/o programes d'atenció a la primera infància (0-3 anys) de titularitat de les dites entitats, finançant els gastos corrents de l'exercici 2006 derivats del seu funcionament.  
Article 2  
Aprovar les bases per les quals es regix esta convocatòria, incloses com a annex I de la present Orde.  
Article 3  
El finançament de les ajudes convocades en la present Orde tindrà caràcter finalista i es durà a terme per mitjà d'aportacions econòmiques de les administracions públiques de la Generalitat i del Ministeri de Treball i Assumptes Socials.  
La dotació econòmica de les ajudes convocades se sufragarà a càrrec del capítol IV del pressupost de gastos de la Generalitat per a l'exercici 2006, programa 323.10 .Promoció de la Dona., línia de subvenció T2196 .Atenció a la Primera Infància (0-3 anys)., per un import de tres milions cent setanta-set mil nou-cents quaranta-huit euros amb trenta-quatre cèntims (3.177.948,34 €).  
DISPOSICIONS FINALS  
Primera  
S'autoritza la sotssecretària de la Conselleria de Benestar Social i la directora general de la Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
Segona.  
La present Orde entrarà en vigor l'endemà de la seua publicació en el Diari Oficial de la Generalitat.  
Tercera  
Esta orde, que esgota la via administrativa, podrà ser recorreguda per les entitats locals per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i 46.6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera hagut el requeriment a què fa referència l'article 44.1 de la mencionada Llei, i en este cas l'esmentat termini comptarà des de l'endemà d'aquell en què es reba la comunicació de l'acord exprés o s'entenga presumptament rebutjat.  
Sense perjuí que qualsevol altre interessat puga interposar contra l'Orde recurs potestatiu de reposició en el termini d'un mes davant de la consellera de Benestar Social d'acord amb el que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé directament recurs contenciós administratiu en el termini de dos mesos a partir del l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen els articles 10 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa.  
València, 2 d'agost de 2006  
La consellera de Benestar Social,  
ALICIA DE MIGUEL GARCÍA  
ANNEX I  
BASES  
Primera. Objecte i àmbit  
A fi d'afavorir la conciliació entre la vida familiar i laboral, és objecte de la present Orde regular i convocar ajudes a entitats locals dirigides als centres i/o programes d'atenció a la primera infància (0-3 anys) de titularitat de les esmentades entitats, finançant els gastos corrents de l'exercici 2006 derivats del seu funcionament.  
Les ajudes previstes en la present Orde, tindran naturalesa jurídica de subvenció pública a càrrec de fons finalistes i aniran destinades al finançament parcial dels gastos corrents de funcionament dels centres i/o programes subvencionats.  
L'import de l'ajuda concedida a cada entitat local no podrà excedir en cada cas del resultat d'aplicar un percentatge del 75% al gasto de funcionament derivat de la totalitat de places escolars de 0-3 anys del centre corresponent. El mencionat percentatge s'aplicarà deduint del gasto de funcionament les aportacions que a este efecte realitzen a l'entitat local altres entitats públiques o privades, o bé els/les pares/mares dels/les alumnes. Així mateix, a l'efecte de determinar l'import màxim de l'ajuda, es tindrà en compte el que establix l'apartat 2 de la base sexta de la present Orde.  
Segona. Entitats beneficiàries   
Seran beneficiàries de les ajudes, les entitats locals titulars dels centres i/o programes d'atenció a la primera infància (0-3 anys) dins de l'àmbit de la Comunitat Valenciana, l'activitat dels quals s'emmarque dins d'alguna de les modalitats que s'especifiquen a continuació.  
1. Centres d'atenció a la primera infància finançats amb les ajudes objecte de la present Orde en exercicis anteriors i que sol·liciten ajuda en l'exercici 2006 per a la seua continuïtat.  
Es tracta de centres l'activitat dels quals ha d'haver-se iniciat amb anterioritat a l'1 de gener del 2006. Atés que s'exigix que siguen centres que hagen obtingut les ajudes objecte de la present Orde en exercicis anteriors, les entitats locals titulars necessàriament hauran d'haver justificat adequadament les ajudes obtingudes en exercicis anteriors, com a condició necessària per a obtindre ajudes de l'exercici 2006.  
2. Centres d'atenció a la primera infància de nova creació En este concepte s'engloben tant aquells que han iniciat la seua activitat després de l'1 de gener del 2006, com aquells que, havent iniciat la seua activitat amb anterioritat a la dita data, complisquen algun dels requisits següents:  
a) Fer una ampliació d'horari.  
b) Fer una ampliació del nombre de places.  
c) Fer una ampliació del grup d'edat fins a atendre de 0-3 anys.  
d) Fer una transformació de servicis temporals en permanents.  
e) Fer canvis per a adequar-se als requisits exigits per la normativa vigent, sempre que es milloren les condicions de l'atenció per a xiquets/es menors de tres anys.  
En tots els casos, és una condició imprescindible perquè les entitats locals titulars dels centres tinguen dret a obtindre les ajudes, que es complisquen una sèrie de condicions, per un costat respecte del personal que atén els centres i per un altre costat respecte a les instal·lacions.  
Quant al personal que atenga els centres, haurà de tindre la preparació professional adequada (almenys una persona titulada en magisteri per cada sis unitats o fracció, i tècnics especialistes en educació infantil o equivalent). Per als menors d'1 any es formaran grups d'un màxim de 8 bebés atesos per un professional titulat que comptarà amb un altre de suport. Cada grup de 13 xiquets d'un any complit haurà de comptar amb un professional, així com cada grup de 20 menuts de 2 anys complits. En cada centre haurà d'haver tants professionals com a grups, més un.   
La totalitat del personal docent i no docent de la institució dedicada a l'atenció dels menors escolars, haurà de trobar-se d'alta en el règim de Seguretat Social que els corresponga, d'acord amb la normativa aplicable. Este fet haurà d'acreditar-se segons el que disposa l'apartat 7 de la base quarta de la present Orde.  
Quant a les instal·lacions, les sales on s'atenga els menuts hauran de ser lluminoses, abrigades i segures, de sòls i parets llavables que asseguren l'adequada higiene, així com comptar amb espais per a la preparació d'aliments, el son dels menuts i la seua higiene. Cada xiquet haurà de comptar, com a mínim, amb 2 metres quadrats en cada sala, i estes no hauran de ser menors de 30 m².  
En tot cas, queden expressament exclosos de les ajudes previstes en esta orde els conceptes següents:  
a) Els gastos la competència dels quals siga pròpia d'altres organismes públics.  
b) Els centres i/o actuacions que s'ajusten a programes propis d'altres organismes, sense perjuí de la necessària col·laboració per al cas de matèries concurrents. Específicament queden exclosos de les ajudes objecte de la present Orde, els centres i/o programes corresponents a entitats locals que resulten beneficiàries en l'exercici 2006 de les ajudes que per al sosteniment de guarderies infantils laborals concedix la Conselleria d'Economia, Hisenda i Ocupació.  
Les entitats locals, en tot cas hauran d'assumir el 25% del cost total del funcionament del centre infantil de titularitat municipal.  
Tercera. Publicitat i difusió  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada per la Generalitat en col·laboració amb el Ministeri de Treball i Assumptes Socials.  
En la publicitat que es realitze en qualsevol mitjà de comunicació social sobre les actuacions derivades d'estos programes, s'hi farà constar expressament que estos es duen a terme en virtut del cofinançament establit entre la Generalitat i el Ministeri de Treball i Assumptes Socials.  
Quarta. Presentació de sol·licituds, documentació i termini  
Les sol·licituds es presentaran en dos exemplars en qualsevol dels registres dels servicis territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a este efecte i que figuren en els annexos de la present Orde.  
Caldrà presentar-se una sol·licitud diferent per a cada un dels centres d'atenció a la primera infància, firmada pel president de l'entitat local corresponent i acompanyada de la documentació següent:  
1. Autorització de la Conselleria de Cultura, Educació i Esport d'obertura i funcionament com a centre de primer cicle d'Educació Infantil, o bé disposar de la resolució d'aprovació d'espais per part de la mencionada Conselleria.  
2. Certificació de l'acord del ple de l'entitat local o de la comissió de govern, on conste la sol·licitud d'ajuda que es pretén obtindre, així com el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i, a les de control financer que corresponen a la Intervenció General en relació amb l'ajuda concedida.  
3. Certificat de la intervenció municipal en què conste el crèdit pressupostari i l'import consignat, tant en el pressupost de gastos com d'ingressos de l'exercici 2006, amb indicació expressa que les dades reflectides corresponen al gasto derivat del manteniment del centre per al qual se sol·licita la subvenció.  
4. Certificació de la secretaria de l'entitat local en què s'especifique el calendari escolar i l'horari del centre per al qual se sol·licita l'ajuda.  
5. Certificació de la intervenció municipal en què consten les obligacions reconegudes per capítol de gasto i el finançament finalista per capítol d'ingrés, en data 31 de desembre del 2005, del pressupost municipal corresponent al centre per al qual se sol·licita l'ajuda.  
6. Declaració responsable subscrita pel representant legal que l'entitat local no està sotmesa en cap de les prohibicions per a obtindre la condició de beneficiària de subvencions públiques, d'acord amb l'article 13.7 de la Llei 38/2003, de 17 de novembre, General de Subvencions (BOE núm. 276 de 18 de novembre del 2003).  
7. Relació nominal de la totalitat de la plantilla del personal docent i no docent del centre per al curs 2005-2006 assignat a l'activitat per a la qual se sol·licita la subvenció. En document a banda certificarà la secretaria de l'entitat local que la totalitat del personal inclòs en la dita relació nominal es troba d'alta en el règim de la Seguretat Social que li correspon.  
8. Projecte dels servicis i/o programes previstos per al curs 2005-2006, on caldrà detallar el temps i l'espai dedicat a la participació de pares i mares, per a assegurar una continuïtat en l'atenció que el xiquet/a rep en el seu entorn familiar i en el centre, segons els models que s'adjunten a la sol·licitud, un per a les activitats de l'exercici 2005 i un altre per a les activitats de l'exercici 2006.  
9. Relació de l'alumnat atés de 0-3 anys en el centre i/o programa per al qual se sol·licita la subvenció segons el model que a este efecte s'adjunta en la sol·licitud.  
10. Certificació de la secretaria de l'entitat local de les subvencions o ajudes atorgades per altres departaments de l'administració autonòmica, altres administracions o ens públics o privats, tant nacionals com internacionals, destinades al centre per al qual se sol·licita la subvenció.  
11. Dades de domiciliació bancària, segons el model que s'inclou com a annex en la present Orde.  
12. Les entitats locals titulars dels centres i/o programes ja finançats a càrrec d'este programa d'ajudes en exercicis anteriors i per als quals se sol·licita continuïtat ompliran l'imprés corresponent.  
13. Les entitats locals titulars dels centres i/o programes d'atenció a la primera infància que no hagen sigut subvencionats en anys anteriors i que desenrotllen els servicis especificats en la base segona, apartat 2, ompliran l'imprés corresponent.  
14. Certificacions de gastos objecte de subvenció, segons el que s'ha regulat en l'apartat 2 de la base desena de la present Orde, corresponents als gastos generats pel centre d'atenció a la primera infància en els dos primers trimestres de l'exercici. L'objecte de presentar l'esmentada documentació junt amb la sol·licitud de subvenció pretén possibilitar el lliurament dels pagaments corresponents a les dites certificacions així que s'haurà procedit a la resolució de la corresponent concessió de subvenció.  
Tots els documents que s'aporten hauran de ser originals o fotocòpies compulsades  
El termini de presentació de sol·licituds, serà d'un mes comptador des de l'endemà de la publicació de l'Orde en el Diari Oficial de la Generalitat.  
Quan la sol·licitud no reunisca els requisits establits en la present Orde o no s'adjunte la documentació que, d'acord amb esta, resulte exigible, de conformitat amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, es requerirà els interessats perquè, en un termini de 10 dies, esmenen la falta o adjunten els documents preceptius, amb indicació que, si així no ho feren, se'ls tindrà per desistits de la seua petició, amb resolució prèvia, que haurà de ser dictada en els termes que preveu l'article 42 de l'esmentada Llei.  
Quinta. Valoració de les sol·licituds  
La concessió de les ajudes es realitzarà per mitjà de la concurrència competitiva, entenent per tal aquella que, imputada a un mateix crèdit pressupostari, preveu una eventual pluralitat de sol·licituds i la comparació en un únic procediment de les dites sol·licituds entre si, d'acord amb els criteris establits en la present convocatòria, estimant les sol·licituds a què s'haja atorgat major valoració fins que s'extingisca el crèdit pressupostari.  
Si les ajudes corresponents a la totalitat de sol·licituds estimades, pugen a un import superior al crèdit assignat, es procedirà al corresponent prorrateig entre les distintes entitats locals beneficiàries.  
La valoració de les sol·licituds serà realitzada per una comissió constituïda a este efecte, i que avaluarà per mitjà de l'aplicació dels següents criteris de valoració:  
1. Tindran caràcter preferent els centres d'atenció a la primera infància subvencionats amb les ajudes objecte de la present Orde en exercicis anteriors i que sol·liciten ajuda en l'exercici 2006 per a la seua continuïtat, sempre que complisquen els requisits establits en la base segona d'esta orde.  
Dins d'este grup de centres d'atenció a la primera infància, s'establirà al seu torn un major nivell de preferència per a aquells centres en què l'entitat local no exigisca cap aportació econòmica als/les pares/mares o en el cas d'exigir alguna aportació econòmica als susdits, s'establirà major nivell de preferència com menor siga l'aportació exigida als/les pares/mares.  
Una vegada establit el nivell de preferència assenyalat en el paràgraf anterior, la valoració que s'assigne a cada un dels centres previstos en este apartat, resultarà de l'aplicació dels criteris següents:   
a) Estar ubicats en barris desfavorits socialment.  
b) Estar ubicats en zones rurals.  
c) Estar ubicats en zones de fort creixement demogràfic.  
2. Si després d'assignar les ajudes corresponents als centres d'atenció a la primera infància assenyalats en l'apartat anterior, hi ha disponibilitat de crèdit pressupostari, s'atendran les sol·licituds d'ajuda corresponents als centres d'atenció a la primera infància de nova creació i als centres d'atenció a la primera infància que, havent iniciat la seua activitat amb anterioritat a la dita data, complisquen els requisits establits en l'apartat 2 de la base segona de la present Orde.  
La valoració que s'assigne a cada un dels centres previstos en este apartat resultarà de l'aplicació dels criteris establits per als centres d'atenció a la primera infància subvencionats amb ajudes objecte de la present Orde en exercicis anteriors, en l'apartat 1 de la present base.   
Sexta. Import de les ajudes  
1. L'import de l'ajuda concedida a cada entitat local no podrà excedir en cada cas del resultat d'aplicar un percentatge del 75% al gasto de funcionament derivat de la totalitat de places escolars de 0-3 anys del centre corresponent. El mencionat percentatge s'aplicarà deduint del gasto de funcionament les aportacions que a este efecte realitzen a l'entitat local altres entitats públiques o privades, o bé els/les pares/mares dels/les alumnes.  
2. A l'import de l'ajuda determinat segons el que disposa apartat 1 de la present base, se li aplicarà un límit resultat d'aplicar la següent fórmula matemàtica: s'establix un mòdul per a gastos de funcionament de 14 euros per a cada plaça escolar i per dia d'activitat del centre. Es multiplica este mòdul de 14 euros pel nombre de places escolars coberts pel centre i pel nombre de dies que roman en funcionament el centre durant l'any. A la quantitat obtinguda se li aplica el percentatge del 75%. Per tant la fórmula és la següent:  
75% sobre (14 euros X nombre places escolars X nombre dies funcionament centre).  
Si la quantitat obtinguda per mitjà d'esta fórmula és inferior a la quantitat obtinguda d'acord amb el que establix l'apartat 1 de la present base, s'aplicarà l'import de l'ajuda determinat d'acord amb la dita fórmula.  
Sèptima. Comissió de Valoració  
Es constituirà una Comissió de Valoració, composta pels membres següents:  
\* El/la cap de Servici de Programes de la Direcció General de la Dona o persona en qui delegue, que actuarà com a president/a de la Comissió de Valoració.  
\* El/la cap de Secció del Servici de Programes de la Direcció General de la Dona o persona en qui delegue, que actuarà com a secretari/a de la Comissió de Valoració.  
\* El/la cap de Secció de Coordinació Administrativa de la Direcció General de la Dona.  
\* El/la coordinador/a de la Direcció General de la Dona en la seu d'Alacant.  
\* El/la coordinador/a de la Direcció General de la Dona en la seu de Castelló.   
\* Un/a tècnic/a de la Direcció Territorial de Benestar Social de València.  
\* Un/a tècnic/a de Subsecretaria de la Conselleria de Benestar Social.  
Octava. Resolució   
La Comissió de Valoració establida en la base sèptima de la present Orde, elevarà proposta motivada de resolució a la directora general de la Dona, atenent als criteris de valoració de la base quinta, la qual resoldrà per delegació de la consellera de Benestar Social prevista en la Resolució de 30 de gener del 2001, sobre delegació de competències en determinats òrgans de la Conselleria de Benestar Social (DOGV núm. 3.936, de 9/2/01), modificada per la Resolució de 16 de febrer del 2001 (DOGV núm. 3.944, de 21 de febrer del 2001) i per la Resolució de 14 de maig del 2002 del mateix òrgan (DOGV núm. 4.252, de 20 de maig del 2002).  
El termini màxim per a resoldre i notificar la resolució procedent, serà de dos mesos comptadors de la finalització del termini de presentació de sol·licituds.  
Transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener, i això sense perjuí de l'obligació legal de resoldre sobre la petició presentada  
Les resolucions es notificaran als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, així mateix i de conformitat amb el que disposa l'article 18 de la Llei 38/2003, de 17 de novembre, Llei General de Subvencions, les subvencions concedides es publicaran en el Diari Oficial de la Generalitat.  
L'import de l'ajuda concedida, en cap cas no podrà ser de tal quantia que, aïlladament o en concurrència amb altres subvencions o ajudes d'altres administracions o d'altres ens públics o privats, tant nacionals com internacionals, supere el cost de l'activitat que exercisca l'entitat beneficiària de la subvenció.  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.  
Podrà ser motiu de denegació de les ajudes previstes en la present Orde la incorrecta o nul·la justificació de les quantitats percebudes en concepte d'ajudes atorgades per l'administració de la Generalitat en l'exercici anterior, així com no reintegrar les quantitats indegudament percebudes corresponents a aquelles subvencions. En tot cas, perquè escaiga la dita denegació caldrà que, prèviament, qualsevol de les esmentades circumstàncies haja sigut constatada i declarada per l'administració, mitjançant una resolució expressa motivada i ferma, dictada en un procediment amb audiència i notificació a l'interessat.  
Novena. Obligacions de les entitats beneficiàries  
Les entitats subvencionades hauran de complir les obligacions següents:  
1- Comunicar fefaentment, tan prompte com es conega la concessió de la subvenció sol·licitada i, en tot cas, amb anterioritat al termini de justificació de l'aplicació donada als fons percebuts, l'obtenció d'altres subvencions, ajudes, ingressos o recursos amb el mateix objecte de subvenció. L'obtenció concurrent de les mencionades aportacions econòmiques, podrà donar lloc a la modificació de la resolució de concessió i a la minoració de l'ajuda prevista en les presents bases.  
2- No alterar la finalitat per a la qual se sol·liciten les ajudes.  
3- No minorar ni anul·lar la consignació amb què s'haja dotat en el seu pressupost per a este fi.  
4- Justificar la totalitat del gasto anual objecte de subvenció amb anterioritat el 21 de desembre del 2006 i es procedirà en eixe moment a la regularització d'este, que implicarà l'exigència de reintegrament dels imports indegudament percebuts, en el cas que la justificació fóra insuficient, d'acord amb la present Orde i la resta de normes d'aplicació.  
5- Sotmetre's a les actuacions de control financer que corresponguen a la Intervenció General de la Generalitat en relació amb les activitats subvencionades.  
6- Omplir els models que el Ministeri de Treball i Assumptes Socials exigix com a requisit en la tramitació del corresponent Conveni de Col·laboració, podent ser motiu de revocació de l'ajuda no remetre'ls dins del termini i en la forma escaient.  
7. D'acord amb el que establix la base tercera de la present Orde, serà obligació de les entitats beneficiàries d'estes ajudes, donar a conéixer de manera inequívoca que es tracta d'una actuació subvencionada per la Generalitat a través de la Conselleria de Benestar Social i pel Ministeri de Treball i Assumptes Socials.  
8- Complir totes les obligacions que es troben previstes per al règim de subvencions i ajudes públiques, que siguen aplicables a la present Orde, de conformitat amb el que disposa el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de legislació concordant i d'aplicació.   
En tot moment la Conselleria de Benestar Social, a través de la Direcció General de la Dona, podrà demanar la informació necessària per a elaborar informes de seguiment.  
Desena. Justificació i pagament de les ajudes  
1. Règim de lliurament de les ajudes.  
Una vegada resolta la concessió de la subvenció, les entitats locals presentaran davant de la Conselleria de Benestar Social els certificats trimestrals de gastos que es regulen en l'apartat 2 de la present base, per tal que es realitzen els lliuraments corresponents a cada un dels certificats trimestrals presentats, sempre que la justificació resulte adequada al que establix l'apartat 2 de la present base.  
En el cas que l'entitat local corresponent haja presentat entre la documentació que acompanya la seua sol·licitud inicial, les certificacions dels gastos del centre infantil generats en els dos primers trimestres, després de la resolució de concessió de la subvenció, es procedirà al lliurament dels pagaments corresponents a les dites certificacions.  
La justificació de la totalitat del gasto anual objecte de la subvenció haurà de realitzar-se amb data màxima de 21 de desembre del 2006.  
Atesa l'exigència de justificar el gasto objecte de la subvenció en la data màxima establida en el paràgraf anterior, la certificació dels gastos corresponents a l'últim trimestre de l'exercici, només podrà comprendre els gastos generats fins a la data d'expedició d'esta.  
2. Contingut de la documentació justificativa de les ajudes.  
La justificació de la subvenció concedida es realitzarà per mitjà de la presentació d'un certificat per a cada un dels trimestres de l'exercici, subscrit per la secretaria o intervenció de l'entitat local, en què conste una relació detallada i comprensiva dels gastos generats pel funcionament del centre infantil imputables a cada un dels trimestres de l'exercici 2006, així com l'acreditació del depòsit i la custòdia dels justificants originals en la Intervenció i fons de l'entitat local, a disposició de les comprovacions i requeriments que calga per part dels òrgans gestors de la Conselleria de Benestar Social. En la dita certificació es considerarà com a quantitat justificada l'import de les obligacions reconegudes fins al moment de l'expedició de la certificació.  
Preceptivament, s'adjuntaran a la documentació justificativa de la totalitat del gasto anual objecte de subvenció, els documents següents:  
a) Memòria d'exercici de l'activitat del centre i/o programa subvencionat.   
b) Informe de l'alcalde o president de l'entitat local corresponent, on s'especifique que s'han complit tots els requisits i les condicions que determinen la concessió de la subvenció.  
c) Relació de l'alumnat atés en finalitzar l'any, actualitzant les dades presentades en el model que a este efecte s'adjunta en la sol·licitud.  
d) Els projectes inclosos en el Conveni de Col·laboració entre la Generalitat i el Ministeri de Treball i Assumptes Socials per a l'exercici 2006, hauran d'adjuntar la memòria financera del projecte subvencionat conforme al corresponent imprés de l'esmentat Ministeri i que necessàriament ha d'anar referida a l'exercici pressupostari 2006.  
Quan les entitats beneficiàries reben ajudes d'altres organismes per a la mateixa finalitat no podran presentar justificants, relatius a gastos ja justificats a càrrec de convocatòries dels dits organismes públics o privats, nacionals o internacionals.  
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, així com la derivada de qualsevol relació amb tercers, sent els seus titulars els qui en respondran amb caràcter exclusiu.  
La concessió d'una subvenció a l'empara d'esta orde, no comportarà cap obligació per part de la Conselleria de Benestar Social respecte a les subvencions d'exercicis posteriors.  
Onzena. Minoració o desistiment sense efectes de les ajudes concedides  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost de l'activitat que hauria de desenrotllar l'entitat beneficiària, podrà donar lloc a la minoració de la subvenció concedida.  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció, i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre i notificar la resolució expressa serà de sis mesos des del moment en què s'incoe l'expedient de revocació o minoració, i si és el cas, de reintegrament, una vegada transcorregut el referit termini sense notificar-se la resolució expressa, suposarà la caducitat del procediment, però no de la prescripció de les accions. Les quantitats que calga reintegrar tindran la consideració d'ingressos de dret públic a l'efecte del procediment aplicable per al cobrament.